Վաչե Պարտիզունի

Վաչե Զոհրաբի Պարտիզունի (Թադևոսյան) (), հայ գրականագետ, բանասիրական գիտությունների դոկտոր (1957), պրոֆեսոր (1957)։ ՀԽՍՀ գիտության վաստակավոր գործիչ (1965)։ ԽՍՀՄ գրողների միության անդամ 1947 թվականից։

Կենսագրություն 
Վաչե Պարտիզունին ծնվել է 1915 թվականի մայիսի 15-ին, Ղարահամզալու գյուղում (այժմ՝ ՀՀ Արարատի մարզի Բուրաստան գյուղ)։ 1940 թվականին ավարտել է Երևանի պետական համալսարանի պատմալեզվագրական ֆակուլտետը։ Նույն թվականից եղել է Երևանի Խաչատուր Աբովյանի անվան հայկական մանկավարժական ինստիտուտի հայ գրականության ամբիոնի դասախոս, 1951 թվականից՝ ամբիոնի վարիչ։ Բազմաթիվ ուսումնասիրություններ է նվիրել հայ նոր և խորհրդային գրականության ներկայացուցիչներին։ 1942-1943 թվականներին ծառայել է Կարմիր բանակում։ 1945 թվականին «Տերյանի պոեզիան» թեմայով դիսերտացիա է պաշտպանել և ստացել բանասիրական գիտությունների թեկնածուի աստիճան։ 1957 թվականին «Մուրացան» թեմայով դիսերտացիա է պաշտպանել և ստացել բանասիրական գիտությունների դոկտորի աստիճան։ Գրել է «Խաչատուր Աբովյան» (1952), «Մուրացան» (1956), «Վահան Տերյան» (1968), «Ավետիք Իսահակյանը և Վահան Տերյանը» (1975) մենագրությունները։ «Գրականության ուժն ու հմայքը» (1963), «Տաղանդի ուժը» (1977 թ) գրականագիտական ժողովածուներում արձագանքել է ժամանակակից գրականության մի շարք հրատապ հարցերի։ Մեծ ավանդ ունի տերյանագիտության բնագավառում։ Կազմել է Վահան Տերյանի երկերի (հ․ 1-4, 1972-1979 թթ.) բնագրերը, գրել առաջաբան, ընդարձակ ծանոթագրություններ։ ԽՄԿԿ անդամ 1945 թվականից։

Երկեր 
 Խաչատուր Աբովյան, Երևան, Հայպետհրատ, 1952, 262 էջ։
 Մուրացան (կյանքը և ստեղծագործությունը), Երևան, Հայպետհրատ, 1956, 560 էջ։
 Գրականության ուժն ու հմայքը, Երևան, Հայպետհրատ, 1963, 361 էջ։
 Վահան Տերյան, Երևան, «Հայաստան», 1968, 688 էջ։
 Ավետիք Իսահակյանը և Վահան Տերյանը, Երևան, «Հայաստան», 1975, 230 էջ։
 Տաղանդի ուժը, Երևան, «Սովետական գրող», 1977, 398 էջ։

Պարգևներ 
«Պատվո նշան» շքանշան

Ծանոթագրություններ 

Հայ գրականագետներ
1915 ծնունդներ
1997 մահեր
ՀԽՍՀ գիտության վաստակավոր գործիչներ
Բանասիրական գիտությունների դոկտորներ
Մայիսի 15 ծնունդներ
Նոյեմբերի 1 մահեր
Երևան քաղաքում մահացածներ
ԵՊՀ շրջանավարտներ
Հայ պրոֆեսորներ
ԽՍՀՄ գրողների միության անդամներ
ԽՄԿԿ անդամներ